Bulle stel gesoute sakeman aan as uitvoerende hoofAlfons Meyer, links, en Willem Strauss, die Blou Bulle Maatskappy (BBM) se uitvoerende hoof en ook die BBRU se president, tydens die bekendmaking van Meyer as die BBM se nuwe uitvoerende hoof. (Foto: GB Jordaan). Die nuwe uitvoerende hoof van die Blou Bulle Maatskappy (BBM) is ŉ relatief onbekende in rugbykringe, maar het al diep spore in die sakewêreld getrap. In hierdie dae waar letterlik alle nasionale rugbyunies, franchise’e en klub- en provinsiale spanne wêreldwyd finansieel swaar trek, het die BBM klaarblyklik besluit om die klem met die aanstelling van die nuwe uitvoerende hoof eerder op die finansiële aspekte as rugby te laat val. Alfons Meyer, wat ondermeer tien jaar lank hoof van PwC Consulting Services was en daarna die besturende direkteur van IBM se sake-konsulteringsdienste, is tans ŉ nie-uitvoerende direkteur van die First Rand-groep. Dit is Meyer se sakevernuf wat moontlik die deurslag gegee het in ŉ pos wat oënskynlik minder met die rugbysake te doen sal hê. Meyer bly tans in Mosselbaai, en sal op 1 Januarie as werknemer van die BBM aanmeld waar hy ŉ maand met die uittredende uitvoerende hoof Barend van Graan sal saamwerk. Van Graan tree ná ŉ verbintenis van 35 jaar by die Blou Bulle en die BBM af.